Hvor ofte tænker vi på sex? | Samvirke
Af Bjarke Løgstrup Foto: Colourbox 18. januar 2012
Der er intet unormalt i at tænke på sex flere gange i løbet af en dag
Myte at manden tænker på sex hvert 7. sekund
Nogle siger, at mandens hjerne kun tænker på én ting, og det er sex. Andre påstår, at mænd i gennemsnit tænker på sex hvert 7. sekund. Nu har et hold forskere fra Ohio State University undersøgt sagen og fået sat tal på, hvad der er op og ned.
Hvis mandens hjerne skulle tænke på lagengymnastik hvert 7. sekund, så vil det være over 12.000 sexrelaterede tanker i løbet af et døgn. Hvis man så medregner, at man sover i 8 af døgnets 24 timer, og ikke også drømmer om sex, så er det 8.000 tanker om sex i løbet af de vågne timer.
I så fald skulle man mene, at det kunne være svært at passe et arbejde eller overhovedet at kunne koncentrere sig om noget som helst andet.
Det er dog heller ikke en myte, der holder vand.
Skulle tælle tanker
Forskerne ved Ohio State University udstyrede 163 kvindelige og 120 mandlige collegestuderende mellem 18 og 25 år med kliktællere, hvor de så i løbet af en dag skulle registrere, hvor mange gange deres tanker strejfede sex, søvn eller mad.
Undersøgelsen viste, at sex indtog en førsteplads hos mændene, ved i gennemsnit at strejfe mandens tanker 19 gange i løbet af en dag. Dog skarpt forfulgt af tanker om mad, der viste sig 18 gange i løbet af en dagen. Tanker om søvn var der i gennemsnit 11 af om dagen.
Tanker om mad mere populært end sex hos kvinder
Til sammenligning tænkte kvinderne i gennemsnit på sex 10 gange i løbet af dagen, maden fik mere opmærksomhed hos kvinderne end sex, og fik hjernen på arbejde 15 gange i løbet af en dag. Søvn tænkte kvinderne kun på 9 gange i løbet af en dag.
Så hvis man går derude og tænker, hvorvidt man er unormal, fordi man enten tænker for meget eller måske for lidt på sex i løbet af en dag, har man nu nogle mere konkrete tal at forholde sig til. ﻿
Rapport fra Ohio State University
Se, hvad vi ellers skriver om: #sex og #hjernen